<classify> MWENGE wa Uhuru umezindua mradi wa majisafi na salama wilayani Kaliua Mkoani Tabora, wenye thamani ya zaidi ya Sh Milioni 571, ambao unatarajiwa kuwanufaisha wakazi zaidi ya 17,600 wa Mji wa Kaliua. Kiongozi wa Mbio za Mwenge wa Uhuru mwaka huu, Mzee Mkongea Ally alizindua mradi huo jana.Alieleza kuwa utekelezaji wa mradi huo, unatokana na jitihada kubwa za Serikali ya Awamu ya Tano za kuhakikisha kero ya maji inaisha miongoni mwa jamii. Alisema kuwa mradi huo ni faraja kubwa kwa wakazi wa mji wa Kaliua, kwani utawaondolea adha na usumbufu wa kutembea umbali mrefu wanawake na watoto wa shule kwenda kutafuta maji.Alifafanua kuwa hadi sasa serikali imeshatumia zaidi ya Sh trilioni 1.9 kutekeleza miradi ya maji katika maeneo mbalimbali hapa nchini, ambapo baadhi imekamilika na mingine inaendelea kutekelezwa. Mkongea aliongeza kuwa maji ni rasilimali muhimukwa maisha ya binadamu na viumbe vinginevyo. Aliitaka jamii kutumia vizuri miradi hiyo na kulinda vyanzo vya maji na kutunza mazingira yanayowazunguka ili kuepusha ukame. Alisisitiza kuwa dhamira ya serikali ya awamu ya tano ni kuhakikisha asilimia 85 ya wakazi wote wa vijijini, wanapata huduma ya majisafi na salama na asilimia 95 ya wakazi wa mjini, wanaopata huduma hiyo katika kipindi cha uongozi wake. Awali, Mhandisi wa Mamlaka ya Majisafi na Usafi wa Mazingira Mkoani Tabora TUWASA, Athuman Kilundumya alisema kuwa chanzo cha maji hayo ni visima virefu, ambapo kwa sasa wana visima vitano vinatumika.Alisema mabomba yameshasambazwa katika maeneo mbalimbali ya mji huo. Alisema kuwa mradi huo unatekelezwa kwa fedha za serikali kuu na hadi kukamilika kwake utazalisha lita 440,000 kwa siku. Kilundumya alibainisha kuwa kwa sasa mradi umefikia asilimia 75 ya utekelezaji wake na tayari wananchi wameshaanza kunufaika na maji hayo. Alisema zaidi ya magati 11 yameshajengwa katika mitaa mbalimbali ya mji huo.  <topic>: KITAIFA 